Brejninggård
Brejninggård, tidligere hovedgård, siden 1942 efterskole ved Spjald øst for Ringkøbing.
Frem til Reformationen tilhørte Brejninggård Ribebispen, og i 1544 overtog Gunde Lange (d. 1564) den fra kronen. Efter hans død arvede sønnen Hans Lange (1542-1609) den og opførte ca. 1580 et firefløjet anlæg. Dets østre fløj indgår i den nuværende hovedbygning som den fredede portfløj. Bygningen, der på en granitsokkel står grundmuret i to stokværk, er usædvanlig ved sin fine facadedekoration, som består af en omløbende frise og pilastre i terrakottarelief; en tilsvarende udsmykning har prydet nordfløjens gårdfacade. Den nye vestfløj fra 1942 og sydfløjen fra 1958 er opført efter tegninger af Helge Holm.